钦定古今图书集成/明伦汇编/闺媛典/第029卷 > 亡妻弘农杨氏墓志 前人
## 钦定古今图书集成/明伦汇编/闺媛典/第029卷 > 亡妻弘农杨氏墓志 前人

亡妻弘农杨氏，讳某。高祖皇考司勋郎中讳某。司勋
生殿中侍御史讳某，殿中生醴泉县尉讳某。醴泉生
今礼部郎中凝，代济仁孝，号为“德门郎中。”娶于陇西
李氏，生夫人。夫人生三年，而皇妣即世，外皇父兼居
方伯连帅之任，历刺南部。夫人自幼及笄，依于外族，
所以抚爱视遇者，殆过厚焉。夫人小心敬顺，居宠益
畏，终始无骄盈之色，亲党难之。五岁属先妣之忌，饭
僧于仁祠，就问其故，保傅以告，遂号不食。后每及是
日，必遑遑涕慕，抱终身之戚焉。及许嫁于我，柔日既
卜，乃归于柳氏。恭惟先府君重崇友道，于郎中最深。
髫稚好言，始于善谑，虽间在他国，终无异辞。凡十有
三岁，而二姓克合，奉初言也。夫人既归事太夫人，备
敬养之道，敦睦夫党，致肃雍之美。主中馈，佐蒸尝，怵
惕之义，表于宗门。太夫人尝曰：“自吾得新妇，增一孝
女。况又通家，爱之如己子。”崔氏、裴氏姊，视之如兄弟。
故二族之异于他门。然以素被足疾，不能良行。未三
岁，孕而不育，厥疾增甚。明年，以谒医救药之便，来归
女氏永宁里之私第。八月十日甲子至于大渐，年始
二十有三。呜呼痛哉！以夫人之柔顺淑茂，宜延于上
寿；端明惠和，宜齿于贵位；生知孝爱之本，宜承于馀
庆。是三者皆虚其应，天可问乎？衰门多衅，上天无祐，
故自辛未，逮于兹岁，累服齐斩，继缠哀酷。其间衣冠
纯采，期月者三而已矣。无乃以是累夫人之寿欤？悼
痛之“怀，曷其能已。哀夫！”遂以九月五日庚午，克葬于
万年县栖凤原，从先茔，礼也。是岁，唐贞元十五年龙
集己卯，为之《志》云。

“坤德柔顺，妇道肃雍。惟若人兮，婉娩淑姿，锵翔令容，
委穷尘兮。佳城郁郁，闭白日兮。之死同穴，归此室兮。